runetrust/blame-folketinget-dk huggingface dataset:
Henrik Møller (S), 2025-05-22:
Jeg synes, at noget af det, der i hvert fald for mig at se er centralt, er – og det bør være givet på forhånd – EU's støtte til Ukraine både for Ukraines skyld, men i og for sig også for Danmarks og for EU's skyld. Det er, som jeg ser det, den største sikkerhedspolitiske trussel, der er for Europa: krigen i Ukraine.
Klaus Hækkerup (S), 2011-03-15:
Det, EU-Domstolen så har truffet en afgørelse om, er, at hvis der på det tidspunkt, efter at skatteyderen er fraflyttet Danmark og har taget ophold i udlandet, sker tab på de aktier, hvor man har opgjort avancen, da den pågældende flyttede, så skal der i Danmark ske fradrag for den skat, der skal betales, hvorimod der, hvis der sker fortjeneste på de aktier efter fraflytningstidspunktet fra Danmark, ikke skal ske beskatning af fortjenesten.
Karen Jespersen (S), 2002-01-22:
Dansk Folkepartis ordfører, at de ikke tror på et socialpolitisk råd, og det blev så også afvist i dag, men med den begrundelse, at medlemmerne skal udpeges af Folketinget, rektorforsamlingerne ved de sociale højskoler og pædagogseminarierne osv., fordi det ikke vil mindske forståelseskløften mellem myndigheder og borgere. Hvordan harmonerer det med den model, som regeringen arbejder på, hvor det er socialministeren, der alene skal udpege medlemmerne af rådet?
Martin Lidegaard (RV), 2020-12-03:
Det er også, fordi den transport og det trafikspring, man genererer, når man bygger nye veje – også når vi laver det til Frederikssund og Hillerød – i længden er noget, som jo skal reguleres bedre, hvis ikke det bare skal sande fuldstændig til med støj og forurening inde omkring hovedstaden.
Christina Egelund (LA), 2016-05-19:
Jeg er ikke enig i, at man i den her situation skal føre en mere lempelig finanspolitik og øge den offentlige gæld, for i den økonomiske teori, som jeg abonnerer på, og som Liberal Alliance abonnerer på, er netop den offentlige gæld en stor del af problemet, og specielt da hvis man tænker på det på den lidt længere bane.
Lene Espersen (KF), 2007-02-08:
Waageudvalgets forslag om justering af færdselslovens regler om politiets efterforskningsbeføjelser, som jeg skal komme tilbage til om lidt, lader det være op til den enkelte politibetjent i hvert tilfælde at vurdere, om der er grund til at foretage en spyt- eller svedprøve eller foretage øjenbesigtigelse.
Søren Krarup (DF), 2002-05-29:
Jeg vil gerne spørge ministeren, om hun ikke, selv om jeg fuldt ud godkender, at det naturligvis i første række er menighedsrådets ansvar, at kirken ikke misligholdes, er enig med mig i, at der til syvende og sidst påhviler myndighederne et meget stort ansvar med hensyn til at håndhæve lov og ret i landet, det vil sige til syvende og sidst også forhindre, at kirker misbruges til den form for politisk demonstration.
Margot Torp (S), 2004-11-10:
Har indenrigsministeren nogen som helst mulighed for at gøre Ribe Amt opmærksom på, at den markante nedskæring, som så vidt jeg kan se kan beløbe sig til op mod 50 mio. kr. fra 2002 til 2007, udløser faresignaler på hele området vedrørende sammenhængen mellem kriminalitet og psykiske sygdomme?
Lennart Damsbo-Andersen (S), 2011-11-25:
Burde det så ikke være sådan, at Dansk Folkeparti tog chancen nu i dag og sagde, at o.k. man erkender, at det har været forkert at gå den vej, det har været forkert, så man vil kigge grundigt på det her lovforslag og så være med til at sikre, at der rent faktisk bliver færre af dem, der er svage i det her land, og som ikke vil få en ordentlig tilværelse?
Henrik Høegh (V), 2010-05-26:
Argumentet herfor var, at man mente, at forslaget ikke var i overensstemmelse med basisretsakten, og der må vi jo så sige, at det nu er op til Kommissionen at afgøre, hvem der har ret i den her sag, og hvad der videre skal ske, og om der skal ske noget.
Morten Østergaard (RV), 2018-12-05:
Det er intentionerne med erklæringen her, at vi samarbejder om at håndtere mennesker i en sårbar situation, at vi reducerer antallet af folk, der flygter i desperation, ved at skabe værdige forhold i deres egne lande, at vi, når der er tale om regulær migration, skaber ordnede forhold.
Frode Sørensen (S), 2005-05-19:
Er ministeren ikke også enig i, at selv om det godt kan være, at undersøgelser viser, at det ikke styrker færdselssikkerheden, giver det de unge mennesker, når de kommer ud at køre i en bil, som kan være et farligt transportmiddel, og selv er involveret i et uheld eller oplever et uheld på landevejen, en bedre mulighed for at kunne agere hensigtsmæssigt over for tilskadekomne?
Ole Glahn (RV), 2007-05-23:
Her lærer man hinanden at kende som mennesker, ikke i kraft af at man har et skæbnefællesskab gennem nogle arbejdsrelationer, men ved at man har et fritidsfællesskab, hvor man synes, det er vigtigt, at man ikke bedømmer hinanden, sætter etiketter på og derefter putter hinanden ned i nogle kasser, hvorefter man har orden på sine omgivelser, men hvor man bedømmer hinanden på, hvordan man hver især er til at være med i det sociale og civile samfund, som eksisterer i mange landsbyer – ikke på grund af den udvikling, jeg har beskrevet, men på trods af den udvikling.
Simon Emil Ammitzbøll (LA), 2011-03-23:
Og vi synes, at vi skal give de danske styrker den fred, at vi lader dem gøre det job, vi har bedt dem om, i stedet for hver især at diskutere i offentligheden med det formål at please, undskyld, at gøre noget godt i forhold til vores individuelle hovedbestyrelser.
Mikkel Dencker (DF), 2008-05-28:
Hvordan forholder regeringen sig til de øgede momsindtægter, og synes regeringen, det er rimeligt, at man på den måde opnår et ekstra provenu fra danskere, der i forvejen er stærkt plaget af, at de skal betale meget mere for deres brændstof end normalt?
Keld Albrechtsen (EL), 2003-10-22:
Jeg synes heller ikke rigtig, at statsministeren besvarede mit spørgsmål, og derfor bliver jeg nødt til at stille et helt principielt spørgsmål: Er statsministeren ikke enig i, at det var de magter, der gik ind uden FN-mandat og traf beslutning om en krig, der som efterfølgende besættelsesmagter har ansvaret, også det økonomiske ansvar, for at genoprette befolkningens situation?
Høgni Hoydal (T), 2011-03-23:
Jeg mener som sagt ikke, at færinger eller grønlændere skal have værnepligt i det danske militær, men jeg mener, at det grønlandske og det færøske folk selv skal beslutte deres sikkerheds- og udenrigspolitik, også når det gælder de store brændpunkter i verden.
Pia Gjellerup (S), 2003-04-25:
På den baggrund kan man komme med en samlet vurdering af indvirkningen på udviklingen som følge af initiativerne i dommernes bibeskæftigelse. Socialdemokratiets formål med en sådan fremgangsmåde er at få gennemført dels en meget bedre fordeling af bibeskæftigelsen, dels en halvering af den samlede vægt heraf.
Merete Riisager (LA), 2012-11-23:
Ordføreren har ved flere lejligheder rost vekseluddannelsesprincippet, som er et godt princip, for det er det jo, men er ordføreren ikke også enig i, at det grundprincip, der ligger i den nærværende aftale, som vi her behandler i to lovforslag, er, at man flytter eleverne ind på skolebænken og lader virksomhederne betale?
Kristian Jensen (V), 2000-12-05:
Hvis det skal gøres, altså at kigge på frække billeder og andet, så mener vi, at det skal ske privat. Men det er en problemstilling, som skal drøftes, især når man snakker om børn med forældre i skolerne, for at børnene også får en forståelse af, hvad det er for et seksualsyn, der kommer ud af pornobillederne.
Frank Aaen (EL), 1999-03-17:
Det, der vil ske, er, at antallet af billige små boliger i Københavns Kommune vil falde dramatisk, hvis ikke der bliver sagt fra. Jeg vil håbe, at Socialdemokratiet herfra i dag i Folketinget kan sige, at det ikke er socialdemokratisk boligpolitik, at man skal nedbringe antallet af små boliger, der er til at betale i Københavns Kommune.
Victoria Velasquez (EL), 2023-04-27:
Og jeg tænker, at vi faktisk har andre erfaringer, f.eks. Lindøværftet, og vi kunne nævne andre steder, hvor det at inddrage f.eks. a-kasserne – som har mulighed for at kunne sige: Vi benytter os af nogle af de uddannelsesmidler, der er – kan gøre det meget mere fleksibelt, end hvis det kun er igennem kommunen, at indgangen skal være.
Jørn Jespersen (SF), 2004-12-02:
Jeg vil gerne spørge miljøministeren: Er det ikke et problem, at der i den handlingsplan fra 2001, der bliver henvist til, tales om, at i de fire allerførste delprojekter er værdierne, de arkæologiske og naturmæssige værdier, så truede, at behovet for genopretning er akut?
Christian Juhl (EL), 2013-04-23:
Det handler om en højrefløj i det her Folketing, som bestemt ville gøre det endnu ringere, hvis de havde magt til det, støttet af Liberal Alliance, som er klar med kniven – det er der ingen tvivl om – måske anført af et regeringsparti, der hedder Venstre, som i den grad ville forringe vilkårene for de arbejdsløse, og Dansk Folkeparti ville selvfølgelig springe bagefter og sige: Vi skal nok levere stemmer, hvis det er nødvendigt.
Martin Henriksen (DF), 2015-05-22:
Det handlede det forslag, som vi behandlede før det her, også om, men uanset hvilke regler der gælder på familiesammenføringsområdet, er det altså urimeligt, at det offentlige betaler for rejsen til Danmark, og på den baggrund ønsker vi fra Dansk Folkepartis side, at man inden udgangen af 2015 ændrer i lovgivningen, så det offentlige ikke længere skal betale for transporten i forbindelse med familiesammenføring til herboende flygtninge.
Louise Frevert (DF), 2004-01-29:
Man kunne også godt tænke sig, at det var nogle rigtig, rigtig slemme nogle, der sad der, som så sagde: Æh bæh buh, vi vil ikke give noget i donationer til det offentlige rum; nej, vi vil gemme det til os selv, og så er der ikke nogen af jer, der får noget.
Dennis Flydtkjær (DF), 2014-05-26:
Det ville være klart at foretrække, at man kunne løse det nationalt i Danmark og dermed undgå en lang kamp med EU for at få det ændret, for det kan tage flere år, hvilket kan betyde, at der er unødigt mange dyr, der bliver stresset af det, men i værste tilfælde kan nogle måske miste livet på grund af det, så jeg synes, det kunne være en rigtig god ting.
Morten Messerschmidt (DF), 2008-05-06:
Den grundlæggende tanke inden for det indre marked har jo i hvert fald siden 1974 med Dassonvilleafgørelsen været, at alt, hvad der aktuelt, potentielt, direkte og indirekte forhindrer den frie bevægelighed af de fire elementer, er traktatkrænkende.
Helge Bo Jensen (EL), 2001-03-30:
Vi vil også gerne være med til at overveje, om udlejeren skal kunne miste retten til at administrere ejendommen, hvis han tilsidesætter sin forpligtelse til at holde orden i ejendommen. Disse regler må dog ikke gøres så rigide, at det bliver umuligt for mennesker med en mere utraditionel livsstil at bo og arbejde i disse ejendomme.
Ole Sohn (SF), 2002-04-11:
Det er klart, at økonomien spiller en stor rolle, for det har noget at gøre med, om man skal betragte kultur som noget, vi kan bruge penge på, hvis vi i øvrigt har lidt i overskud - det er jo lidt den opfattelse, vi desværre har fået af den måde, regeringen har ageret på i forbindelse med finansloven - eller om man skal foretage investeringer i kulturlivet, i kunsten ud fra, at det kan berige os og give os oplevelser, som også kan være med til at videreudvikle vores velfærdssamfund og dermed også understøtte den ekstra dimension, der ligger i moderne kulturpolitik, netop et erhvervspotentiale.
Benedikte Kiær (KF), 2012-04-19:
Vi er kommet ind på en lang række af de enkelte emner, men jeg vil da gerne fremhæve, at en række af de ændringer, som der bliver lagt op til, er ganske fornuftige i forhold til at sikre, at man ude i de enkelte regioner og kommuner også har tilstrækkelig med kapacitet f.eks. i forhold til de praktiserende læger, hvor det med ændringen af § 57 nu bliver muligt at oprette regionsdrevne klinikker der, hvor man ikke kan etablere tilstrækkelig kapacitet hos f.eks. de praktiserende læger.
Karsten Hønge (SF), 2021-11-17:
Altså, har Israel fremlagt nogen form for dokumentation for, at de her seks organisationer kan ses som terrororganisationer, eller vurderer ministeren, at det her igen er et eksempel på, at Israel for at genere almindelige palæstinenseres liv og uden yderligere evne eller vilje til at dokumentere, at der skulle være noget som helst om terroranklager i sagen, bruger det som en form for skjold til bare at affærdige kritik og for at gøre livet surt for den menige palæstinenser?
Jens Peter Vernersen (S), 2002-02-27:
Jeg tror, at hvis man sådan går pressen igennem, ligger det vel i størrelsesordenen 50-100 stykker, hvor der har været meldinger om det her, og hvor jeg ikke synes, at der er særlig stor klarhed. Så jeg så gerne, at skatteministeren ville bidrage til at skabe en sådan klarhed.
Holger K. Nielsen (SF), 2008-02-29:
Det er det, som er hele problemstillingen her, og derfor bør man jo også overveje sagen fra Socialdemokratiets side og sige: I stedet for at vi træffer en principbeslutning allerede i 2009, så venter vi simpelt hen, til vi kender den fuldstændig nøjagtige pris, så vi ikke får overraskelser, som vi har fået det i forbindelse med en række af de andre materielindkøb i forsvaret.
Poul Nødgaard (DF), 2007-02-01:
Vi ved, at hr. Glahn selv er medlem af Kalundborg Byråd – det sker der jo ikke noget ved at røbe her – og jeg går ud fra, at man også der er optaget af fred og ro og harmoni og balance, og at personalet ikke har brug for en hel masse diskussioner om, om man kan blive ved med at være ansat i den pågældende kommune eller eventuelt skal overføres til regionen.
Pia Adelsteen (DF), 2010-10-28:
Med hensyn til diskussionen om, hvorvidt vi er blevet orienteret, og hvor meget vi har været orienteret, kunne jeg da godt tænke mig at gå tilbage til netop det første møde den 17. december 2008, hvor vi blev orienteret, og hvor vores daværende statsminister sagde, og jeg citerer: Den løsning, vi har fundet, betyder, at Lissabontraktaten ikke bliver genforhandlet, og løsningen betyder, at traktaten ikke skal ratificeres igen af andre medlemslande.
Fatma Øktem (V), 2020-05-07:
Forslaget er måske særlig vigtigt i den her coronatid, hvor vi alle sammen har indset, hvad det også kan betyde at være derhjemme, når vi har bedt danskerne om at opholde sig mere i hjemmet, og når det har skabt tilspidsede situationer, som har ledt til mere vold.
Søren Kolstrup (EL), 1999-04-28:
Omkring energidiskussionen skal jeg bare som tidligere nævnt henvise til, at Enhedslisten peger på, at det uhyggelige i det her er muligheden for de store trafikspring og den centralisering, som det bedre vejnet fører med sig. Til hr. Svend Heiselberg må jeg sige: Jamen at sammenligne æbler og pærer har jeg så forfærdelig svært ved.
Jakob Axel Nielsen (KF), 2008-11-13:
Det har regionerne hele tiden haft lov til, og jeg kan kun bakke regionerne op i, at de gennemfører nogle af de udbud, som også Region Midtjylland har gjort så godt med eksempelvis mammografiscreening, hvor man har fået nogle rigtig gode priser, sådan at det forlods kommer over på det private sygehus i Kjellerup som en offentlig ydelse.
Eva Kjer Hansen (V), 2017-02-24:
Ordføreren taler om, at man i Socialdemokratiet har gjort sig nogle tanker om det med at holde fingrene væk, og siger decideret, at formanden siger, at man skal have mod til at holde fingrene væk fra hverdagen og fra opgavevaretagelsen derude, og så bliver jeg nødt til at spørge ordføreren om, hvad det er, der menes.
Malte Larsen (S), 2022-09-28:
Lovforslaget, som vi behandler i dag, løser ikke alle udfordringer, men det er en vigtig brik i en række af afbødende tiltag, som aftalen om vinterhjælp indeholder, og indefrysningsordningen er et godt værktøj både til husholdningerne og til virksomhederne, for den indeholder et stort incitament til fortsat at spare på energien, da regningen fortsat skal betales.
Anders Fogh Rasmussen (V), 2003-10-22:
Og man kan i hvert fald roligt sige, at det, der så måtte være sket, slog fejl, for vi har kunnet konstatere, at problemet med negativ social arv bestemt ikke er blevet mindre, måske snarere tværtimod er blevet større, i den periode, hvor Socialdemokratiet havde regeringsansvar. Derfor tilrettelægger vi nu en helt ny strategi.
Michael Aastrup Jensen (V), 2014-12-03:
Det kan man jo også se på den enorme opbakning, som orkestret har, en samlet musikalsk branche, tusindvis af borgere har tilsluttet sig kravet på forskellige medier, og alt i alt er vi jo i en situation, hvor vi også skal diskutere, hvad Danmarks Radios public service-forpligtelse er.
Charlotte Dyremose (KF), 2005-04-01:
Det gælder internt, hvor vi, når vi taler om varernes fri bevægelighed, naturligvis har brug for at sikre en ramme og kontekst, så man ikke kan omgå det ene lands regler ved at flytte en eventuel produktion til et andet land, men også udadtil med hensyn til salget ud af EU synes vi, at det er vigtigt, bl.a. med denne slags forslag, at sikre et samlet ansigt for EU.
Christian Rabjerg Madsen (S), 2020-09-08:
Altså, når vi afsætter astronomiske 9,2 mia. kr. i en krigskasse for at få bekæmpet vores arbejdsløshed – den arbejdsløshed, som er en trussel mod vores fremtidige råderum – så er det jo, fordi vi ønsker at sikre, at vi i årene fremover har råd til at blive ved med at løfte niveauet i vores daginstitutioner, sådan at mine og andres børn får nogle bedre normeringer.
Claus Larsen-Jensen (S), 2000-03-30:
Det kan være vigtigt, at vi har det på plads, sådan at næste gang, vi tager en debat her i Folketinget om charteret, hvor vi er kommet lidt videre, får vi en chance for at gå yderligere ind i indholdet, så vi kan få en indholdsdebat i stedet for en debat, der jo dybest set handler om, hvorvidt man bryder sig om EU eller ikke bryder sig om EU.
Søren Søndergaard (EL), 2004-11-18:
Og der er det bare, jeg mener, især når man nu har diskuteret det så længe, at det måske kunne være en idé, at vi ikke bare ventede nogle år på at komme det skridt videre, men relativt hurtigt nåede frem til den erkendelse, at ligesom et skrift på tryk skal have en ansvarshavende, så skal et elektronisk skrift også have en ansvarshavende.
Alex Vanopslagh (LA), 2023-02-28:
Lad mig starte med kort at begrunde, hvorfor Liberal Alliance er imod, at vi herinde i Folketinget skal beslutte at afskaffe store bededag som en helligdag og som en fridag, og det skyldes det ganske enkle og principielle, at vi ikke mener, at det er os her i Folketinget, der skal bestemme, hvor meget danskerne arbejder, og hvilke dage de arbejder.
Villy Søvndal (SF), 2002-01-16:
»Vil udenrigsministeren redegøre for regeringens holdning til, at USA's regering ifølge Washington Post den 8. januar 2002 planlægger at genoptage atomprøvesprængningerne, herunder hvordan regeringen eventuelt måtte prøve at påvirke den amerikanske beslutning, samt endelig give et bud på, hvordan regeringen vurderer konsekvenserne og hensigtsmæssigheden af det amerikanske initiativ, for så vidt angår spredning af atomvåben?«
Karina Lorentzen Dehnhardt (SF), 2009-05-07:
Derudover - og nu kommer jeg så til mit spørgsmål - nævnte fru Line Barfod den her kronik, som er skrevet af Peter Ibsen, formanden for Politiforbundet og formanden for BUPL, og de nævner, at der er behov for en helhedsorienteret indsats, og der skal jeg bare høre, hvad hr. Kim Andersens svar er til det.
Kristian Bøgsted (DD), 2023-10-12:
I Danmarksdemokraterne noterer vi os, at det er meget positivt, at vi ved at overtage indefrysningsordningen her rent faktisk hjælper energivirksomhederne ved at lette dem for en byrde, men samtidig også sikrer de borgere og virksomheder, der kan være nødsaget til at benytte sig af den ordning, mod eventuelt stigende gebyrer.
Mikkel Bjørn (DF), 2024-04-11:
Det danske sprog er – om end ikke lige så meget som tysk – i høj grad et kønnet sprog, så at have en ambition om, at dansk skal være et kønsløst sprog, og at vi skal ændre alle de kønnede betegnelser til ikke længere at være kønnede, synes jeg er udtryk for en manglende forståelse for, hvordan det danske sprog simpelt hen er struktureret.
Anne Baastrup (SF), 2005-11-16:
Mangelen på anerkendelse, oplevelsen af ydmygende generaliseringer og forskelsbehandling på grund af religion og systematiske dobbeltstandarder fra Vestens side er en torn i øjet på disse mennesker, så lad os derfor starte med at feje for egen dør, så vi ikke både skal håndtere vreden og afmagten fra almindelige mennesker, der presses til ekstreme beslutninger, men kan nøjes med at tage vare på de deciderede psykopater og formørkede fanatikere, som ingen epoke i historien har været forskånet for.
Lars Løkke Rasmussen (V), 2003-05-26:
Men effekten af det udlignes jo, og da det i særlig grad er de steder, hvor man har et svagt beskatningsgrundlag, denne mulighed introduceres, er der altså tale om kommuner, der netto er bidragsmodtagere i udligningssystemerne. Man kan sådan set sige, at det er hele Danmark, der på denne måde udviser solidaritet med yderkantsområderne, og sådan må det jo være.
Ole Sohn (SF), 2003-11-14:
På den konference, der fandt sted i maj 2002, som ganske rigtig ikke alene koncentrerede sig om DIS-registret, men var meget bredt funderet omkring alle registre, ja da understregede eksperterne på samme måde, i øvrigt med tilslutning fra den danske regering: »... behovet for den stærkest mulige nationale og internationale indsats mod brud på internationale arbejdstagerrettigheder, inklusive bruddet på retten til foreningsfrihed, retten til at organisere sig og retten til overenskomstforhandlinger, som underminerer rimelige leve- og arbejdsvilkår for søfarende.«
Mogens Jensen (S), 2010-03-26:
Når det kommer til begrebet ægteskab, som jeg forstår at ordføreren også mener kun kan komme på tale, når der er tale om en mand og kvinde, vil ordføreren så ikke fortælle mig, hvad det er for forskrækkeligheder, der vil overgå dem, der i dag er omfattet af ægteskabet, nemlig heteroseksuelle par, der er blevet gift, ved at man udvider det begreb til at omfatte to af samme køn?
Birthe Rønn Hornbech (V), 1999-05-25:
Jamen jeg er nødt til at sige til justitsministeren så firkantet, som det er mig muligt: Det er principielt utrolig betænkeligt, at justitsministeren sådan har indhentet forhåndstilkendegivelse fra en højesteretsdommer og refererer samtaler, der har fundet sted, forstår jeg, under fire, seks eller otte øjne, for Retsudvalget efter et spørgsmål, som jeg hævder er plantet i sidste øjeblik.
Marlene Ambo-Rasmussen (V), 2021-06-02:
Men jeg bliver bare lige nødt til at spørge, for ordføreren taler lidt med uld i munden, om ordføreren vil gå sammen med Venstre og det flertal af partier, der er herinde, og presse regeringen til at igangsætte nogle forhandlinger eller nogle drøftelser, så de her fødende kan få den tryghed, de har brug for.
Nikolaj Villumsen (EL), 2019-02-05:
Jeg står her med en nyhed tilbage fra den 4. november, hvor der var en folkehøring om EU med partilederne, og hvor den danske statsminister, hr. Lars Løkke Rasmussen, siger: Der er mere og mere, der tyder på, at det vil være klogt at gå med i bankunionen.
Mike Legarth (KF), 2009-11-11:
Så er det kommunens opgave at finde ud af, hvor meget man selv kunne løse den her opgave til, og hvis det viser sig, at den kan løses billigere, ved at man lader en privat leverandør levere, skal man selvfølgelig gøre det, men man kan også blive bekræftet i, at den måde, man håndterer opgaven på i forvejen, er den billigste, og så er det selvfølgelig den, man skal vælge.
Per Stig Møller (KF), 2008-12-16:
Her har lande, der ikke reelt ønsker at fremme og beskytte menneskerettigheder og demokrati, i stigende grad formået at underminere Menneskerettighedsrådets arbejde og trække fokus i den forkerte retning, og det er jo det, der har fået forespørgerne til at stille forespørgslen.
Karsten Nonbo (V), 2004-03-26:
sådan en lille cykelcomputerterrorist, som tvinger mig til - det bilder jeg mig ind - at jeg skal cykle 150 km om ugen, altså 8.000 km om året, og hvis vi omregner det til, hvad det koster at køre dem i bil, så er der mange penge at hente.